स्वाइन फ्लू को लेकर अलर्ट आइसोलेशन वार्ड तैयार
उज्जैन के युवक की इंदौर अस्पताल में इलाज के दौरान स्वाइन फ्लू से मौत होने के बाद शुक्रवार को शाजापुर में भी अलर्ट कर जारी कर दिया। शाजापुर और शुजालपुर के सरकारी अस्पताल में ऐसे संदिग्ध मरीजों के लिए अलग से आइसोलेशन वार्ड बनाकर तैयार कर दिए हैं। वहीं जिले के सभी 14 प्राथमिक स्वास्थ्य केंद्रों पर दवाइयां भेज दी गई हैं। डॉक्टरों को भी संदिग्ध मरीजों को गंभीरता से लेने के निर्देश दिए हैं। ज्ञात रहे करीब 6 माह पहले ही कालापीपल क्षेत्र के ग्राम बिसनखेड़ी निवासी एक महिला की स्वाइन फ्लू से मौत हो गई थी। शुजालपुर अस्पताल में इलाज के बाद भोपाल रैफर की गई राजगढ़ जिले की महिला को भी स्वाइन फ्लू की पुष्टि हो चुकी है। ऐसे में उज्जैन में एक मरीज की पुष्टि होते ही स्वास्थ्य अमला सतर्क हो गया है।
स्वाइन फ्लू के नए मामले के सामने आने से स्वास्थ्य विभाग में हड़कंप मच गया है। शुक्रवार को ताबड़तोड़ पूरे जिले में अलर्ट जारी कर दिया है। इसमें खास तौर पर शाजापुर और शुजालपुर पर विशेष ध्यान दिया जा रहा है। जिला स्वास्थ्य विभाग द्वारा जिले के 14 प्राथमिक स्वास्थ्य केंद्रों के साथ-साथ 4 सामुदायिक स्वास्थ्य केंद्रों को विशेष निर्देश जारी कर दिए हैं। साथ ही पीसीआर टेस्ट के साथ शाजापुर और शुजालपुर के सरकारी अस्पतालों में आइसोलेशन वार्ड भी बना दिए हैं ताकि संदिग्ध मरीजों को अलग रखा जा सके। इधर, डाक्टरों की माने तो प्रशासन के साथ आम लोगों को भी अलर्ट रहने की जरूरत है। 5 साल से कम उम्र के बच्चे और 65 साल से ज्यादा उम्र के बुजुर्ग, गर्भवती महिलाओं में यह तेजी से फैलता है। साथ ही ऐसे मरीज जिन्हें कोई बीमारी है, उन्हें ज्यादा सतर्क रहने की जरूरत है।
क्योंकि सामान्य फ्लू और स्वाइन फ्लू के लक्षण एक जैसे ही होते हैं, लेकिन स्वाइन फ्लू में जुकाम बहुत तेज होता है। नाक ज्यादा बहती है। इन सामान्य लक्षणों को देख अपनी जांच जरूर करवाएं।
कब तक रहता है वायरस -
एच-1एन-1 वायरस स्टील, प्लास्टिक में 24 से 48 घंटे, कपड़े और पेपर में 8 से 12 घंटे, टिश्यू पेपर में 15 मिनट और हाथों में 30 मिनट तक एक्टिव रहते हैं। इन्हें खत्म करने के लिए डिटर्जेंट, अल्कोहल, ब्लीच या साबुन का इस्तेमाल कर सकते हैं। किसी भी मरीज में बीमारी के लक्षण इंफेक्शन के बाद 1 से 7 दिन में डेवलप हो सकते हैं। लक्षण दिखने के 24 घंटे पहले और 8 दिन बाद तक किसी और में वायरस के फैलने का खतरा रहता है।
जल्द मिलेगी राहत -
ठंड के कारण तापमान में आई गिरावट से स्वाइन फ्लू का वायरस सक्रिय हो गया है और ठंडे मौसम में एन1एच1 वायरस की सक्रियता बढ़ जाती है। हालांकि मौसम विशेषज्ञों की मानें तो अब दो-चार दिन में ही मौसम में परिवर्तन होगा और पारा फिर ऊपर चढ़ने लगेगा। पारा चढ़ने के बाद स्वाइन फ्लू का खतरा स्वत: ही कम हो जाएगा।
शाजापुर और आगर पहले से संवेदनशील -
शाजापुर और आगर में चालू वर्ष में स्वाइन फ्लू के कई मरीजों की पुष्टि की गई। इसमें बिसनखेड़ी निवासी सविता बाई और राजगढ़ जिले से शाजापुर के ग्राम रायपुर आई महिला में भी पुष्टि की गई थी। इतना ही नहीं इस बीमारी की दस्तक देने के साथ ही वर्ष 2010 में भी शाजापुर में के गायत्री नगर के युवक की भी स्वाइन फ्लू से मौत हो चुकी है। वहीं आगर जिले के ग्रामीण क्षेत्रों से आए कई मरीजों में स्वाइन फ्लू की पुष्टि की जा चुकी है।
स्वाइन फ्लू से उज्जैन की एक युवक की मौत के बाद जिले में भी एहतियात के तौर पर सारी तैयारी कर ली है। शाजापुर व शुजालपुर के अस्पतालों में ऐसे संदिग्ध मरीजों के लिए अलग से वार्ड बना दिया है। स्वास्थ्य केंद्रों पर भी टेमी फ्लू गोली पहुंचा दी गई है। डॉ. अनुसुइया गवली, सीएमएचओ शाजापुर
mag_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva